
A francia helyprepozíciók kognitív megközelítése: kognitív nyelvészeti elemzés és módszertani megfontolások a sur francia prepozíció kapcsán

A prepozíciókat hagyományosan több, egymástól független jelentéssel bíró szavakként kezelik. A kognitív nyelvészet ezzel szemben kiemeli, hogy a térbeli, időre vonatkozó és átvitt értelmű jelentések közötti logikai kapcsolatok léteznek.
A felület fogalmának és a sur prepozíció jelentésének összehasonlító elemzésénél négy fő, külön-külön képi sémával rendelkező jelentést különített el, melyek maguk is több al-jelentésre tagolódtak, a konkrét jelentés időbeli vagy metaforikus térbe történő kiterjesztése alapján. Az első jelentés a „rajta levés” mozdulatlan pozíciója, mikor egy objektum egy adott felületen van. Az első időbeli kiterjesztése az egyes francia kifejezésekben felelhető „egymás utániság”-ra épít, míg ez a jelentés a magyarban nincs jelen; a második kiterjesztést, amely „egyidejűség” jelentéssel bír, máshogy fejezi ki a két nyelv, mert bár az „egyidejűség” értelem közös, a francia a sur prepozíciót használja, a magyar nyelv pedig az alatt névutót. Ez az első jelentés két további, metaforikus értelmű aljelentéssel bír, az „alap” és az „irányítás, dominancia” értelmekkel, melyeket a két nyelv hasonlóan fejez ki. A „felhalmozás” jelentését és a „közeledés és ráérkezés” dinamikus jelentését mind fizikai értelemben, mind időre vonatkoztatva is tudjuk használni a francia és a magyar nyelvben egyaránt. A másik dinamikus jelentés a „leválás és eltávolodás” jelentése, amelynek konkrét aljelentésében nincs különbség a két nyelv használata között, metaforikus aljelentésében viszont jelentős az eltérés, mert az a francia nyelvben elsősorban az elvont mennyiségekből történő elvételre vonatkozó kifejezésekben, a magyarban pedig a gondolatainknak kiindulási pontnak szolgáló témákra utalva jelenik meg.
A nehézségek megkönnyítésére konkrét módszertani javaslatokat próbáltunk kidolgozni; így a javasolt feladatok között találunk olyat, melynél a sur-rel járó francia kifejezéseket kell a megfelelő sematikus ábrával összekötni, mely ezáltal elősegíti a mélyebb szintű feldolgozást és a kép memóriába épülését, mely elsősorban az elvont értelmű kifejezések kapcsán nyújt segítséget. Egy másik javasolt feladattípus a kitalálós, vagy „activity” játék, ahol a tanulók húznak egy francia prepozíciós kifejezést tartalmazó kártyát és megpróbálják azt elmutogatni vagy lerajzolni a társaiknak. Ez a feladat is a francia kifejezést motiváló mentális kép elsajátítását és megjegyzését célozza, elsősorban a kép és a kifejezés összekapcsolásának ismétlésével.



